Danas i sutra policijski službenici i komunalni redari obavljat će pojačan nadzor načina držanja i kretanja kućnih ljubimaca na javnim površinama u Puli.

Iz gradske uprave ističu da se redovno provodi nadzor nad kućnim ljubimcima, od kontrole knjižica, što uključuje kontrolu podataka je li pas cijepljen, mikočipiran, do nadzora uvjeta u kojima psi žive, a nizom aktivnosti kućnim ljubimcima i njihovim vlasnicima želi se omogućiti što kvalitetniji suživot u gradu.

Posebno ističu kampanju "Pula pet plus" u sklopu koje je uređen ograđeni park za pse s potrebnom opremom u sklopu igrališta na Valdebeku, izgrađena igrališta za pse na Sisplacu i u Šijanskoj šumi, postavljeni "dogy boxevi" u najposjećenijim pulskim parkovima te omogućen besplatan prijevoz kućnih ljubimaca u gradskim autobusima.

Kako bi javne površine bile sigurne i uredne te primjerene za igru i druženje djece, postavljene su i ploče s oznakom zabrane ulaska pasa te usvojena gradska odluka o javnim površinama i plažama za pse.